ประกันยิ้มกม.ยกเว้นภาษีควบรวมกิจการ
ประกันภัยเผยกฎหมายยกเว้นภาษีเงินได้และยกเว้นค่าธรรมเนียม การควบรวมกิจการนิติบุคคล เร่งการตัดสินใจของผู้ประกอบการ เพื่อสร้างความแข็งแกร่งรองรับการเปิดเสรีอาเซียน
31 ก.ค. 2555

ประกันภัยเผยกฎหมายยกเว้นภาษีเงินได้และยกเว้นค่าธรรมเนียม การควบรวมกิจการนิติบุคคล เร่งการตัดสินใจของผู้ประกอบการ เพื่อสร้างความแข็งแกร่งรองรับการเปิดเสรีอาเซียน
ผลจากการที่คณะรัฐมนตรี (ครม.) เห็นชอบร่างกฎหมายยกเว้นภาษีเงินได้สำหรับประโยชน์ที่ได้รับหลังจากการควบรวมกิจการเข้าด้วยกัน หรือโอนกิจการให้แก่กัน และยกเว้นภาษีและค่าธรรมเนียมจากการควบรวมกิจการและแลกหุ้น เมื่อวันที่ 24 ก.ค.ที่ผ่านมา
นายสุทธิ รจิตรังสรรค์ รองประธานอาวุโสฝ่ายบริหาร บริษัท เอไอเอ สาขาประเทศไทย และอดีตนายกสมาคมประกันชีวิตไทย 3 สมัย เปิดเผยว่า มาตรการดังกล่าวจะทำให้โดยภาพรวมถือเป็นมาตรการที่จะทำให้ธุรกิจประกันชีวิตหันมาสนใจที่จะควบรวมกิจการกันมากขึ้น หลังจากที่หลายบริษัทล้มเลิกความคิดที่จะรวมกันไปแล้ว เพราะที่ผ่านมาต้องเสียภาษีเงินได้ที่เพิ่มขึ้นหลังจากการควบรวมกิจการ ซึ่งไม่ใช่รายได้ใหม่ ทำให้เจ็บตัวกับการควบรวมกิจการ จึงไม่เห็นการควบรวมในช่วงที่ผ่านมา
นอกจากนี้ ไม่เฉพาะธุรกิจประกันชีวิตไทยเท่านั้น แต่รวมถึงอุตสาหกรรมอื่นๆ ด้วย เพราะร่างกฎหมายฉบับดังกล่าวได้ให้สิทธิกับนิติบุคคลทุกอุตสาหกรรม ที่จะทำให้หันมาศึกษาและควบรวมกิจการ เพื่อสร้างความเข้มแข็งของเงินทุน เมื่อทุนมีขนาดใหญ่ขึ้น สามารถที่จะแข่งขันได้ในยุคที่จะมีการเปิดเสรีอาเซียน หรือ เออีซีที่จะเกิดขึ้น
นายสุรชัย ศิริวัลลภ กรรมการและประธานเจ้าหน้าที่บริหาร บริษัท ไทยรับประกันภัยต่อ เปิดเผยว่า ร่างกฎหมายฉบับดังกล่าวถือเป็นนโยบายส่งเสริมการควบรวมกิจการ เพื่อรองรับการเปิดเสรีประชาคมอาเซียน (เออีซี) โดยแท้ เพราะจะทำให้บริษัทของไทยรวมถึงบริษัทประกันภัยไทยและบริษัทไทยมีความแข็งแรงขึ้น
อย่างไรก็ตาม มองว่าโอกาสที่บริษัทประกันขนาดเล็กของไทยจะเกิดการควบรวมน่าจะมีน้อย เพราะเจ้าของธุรกิจประกันไทยมีลักษณะการบริหารแบบธุรกิจครอบครัว มีความถือหน้าตาเป็นใหญ่ หากไปควบรวมกิจการกับบริษัทประกันภัยอื่นแล้วกลายเป็นผู้ถือหุ้นส่วนน้อย จะทำให้เกิดการเสียหน้า จึงไม่มีการยอมควบรวมกันเอง
“ที่จะเห็นคือการขายให้บริษัทต่างประเทศ และยอมไปควบรวมกับบริษัทต่างประเทศ เพราะไม่มีใครเสียหน้า เป็นรูปแบบที่เป็นไปได้มากที่สุด” นายสุรชัย กล่าวกล่า